作者:汪元亨
標題:中呂・朝天子歸隱
內容:新詩吟興濃，香醪量洪，好花插烏紗重。百年世事苦匆匆，莫把眉頭縱。鷗鷺新盟，雲山清興，遠紅塵俗事冗。假石崇運能，能範丹命窮，總一枕南柯夢。長歌詠楚詞，細賡和杜詩，閒臨寫羲之字。亂雲堆裡結茅茨，無意居朝市。珠履三千，金釵十二，朝承恩暮賜死。來商山紫芝，理桐江釣絲，畢罷了功名事。住茅舍竹籬，穿芒鞋布衣，啖霍食藜羹味。兩輪日月走東西，搬今古興和廢。蕙帳低垂，柴門深閉，大齋時猶未起。嘆蘇卿牧羝，笑劉琨聽雞，睡不足三竿日。任薰蕕不分，盡玉石共焚，由人海魚龍混。長歌楚些吊湘魂，誰待看匡時論。身重千金，舌緘三寸，坐時安行處穩。醉看山倒樽，醒讀書閉門，無半點塵俗悶。榮華夢一場，功名紙半張，是非海波千丈。馬啼踏碎禁街霜，聽幾度頭雞唱。塵土衣冠，江湖心量，出皇家麟鳳網。慕夷齊首陽，嘆韓彭未央，早納紙風魔狀。功名辭鳳闕，浮生寄蟻穴，醉入黃雞社。取之無禁用無竭，江上風山間月。基業隋唐，干戈吳越，付漁樵閒話說。酒杯中影蛇，枕頭上夢蝶，二十載花開謝。繁華景已休，功名事莫求，算富貴難消受。匡廬掛在屋西頭，終日看雲出岫。瓜地深鋤，茅庵新溝，醉翁意不在酒。厭襟裾馬牛，笑衣冠沐猴，拂破我歸由袖。朱顏去不回，白髮來暗催，黃金盡將時背。窮居野處保無危，俯仰心無愧。秋菊宜餐，春蘭堪佩，度流光如逝水。高陽池舉杯，灞陵橋探海，傲殺王侯貴。身不出敝廬，腳不登仕途，名不上功勞簿。窗前流水枕邊書，深參透其中趣。大澤誅蛇，中原逐鹿，任江山誰做主。孟浩然跨驢，嚴子陵釣魚，快快煞閒人物。風俗變甚訛，人情較太薄，世事處真微末。收拾琴劍入山阿，眼不見高軒過。性本疏慵，才非王佐，守一丘並一壑。算人生幾何，驚頭顱半皤，怕幹惹蕭牆禍。雲林遠市朝，煙村絕吏曹，風景隔長安道。淋漓醉墨溼宮袍，詩酒把王侯傲。南畝躬耕，東皋舒嘯，看青山終日飽。攜一琴一鶴，做半漁半樵，人不識予心樂。色侵階碧苔，蔭當門綠槐，香滿甕黃齏。青山招我賦歸來，放浪形骸外。漢室三傑，唐家十宰，數英雄如過客。置軒車第宅，積子女玉帛，見多少成和敗。逐東風看花，鋤明月種瓜，趁春雨耘苗稼。堪嗟塵事手摶沙，較世味如嚼蠟。杖屨梅邊，琴樽松下，鎖心猿拴意馬。鴟夷泛海槎，陶潛休縣衙，入千古漁樵話。意堤防若城，口緘守似瓶，心磨拭如明鏡。滄波照影鬢星星，莫行險圖僥倖。松菊幽懷，蓴鱸高興，樂桑榆淹暮景。手執玉捧盈，足臨深履冰，固君子知天命。兩眉舒不攢，一身閒盡扌棄，百事了無羈絆。霜侵兩鬢漸成斑，嗟暗裡年光換。小可杯盤，尋常煙爨，客來時隨意款。喜情歡量寬，樂心廣體胖，生與死由天斷。結構就草菴，葺理下藥籃，整頓挑詩擔。蕭蕭白髮不勝簪，羞對青銅鑑。絕念榮華，甘心恬淡，安樂窩分付俺。飲壺觴半酣，共漁樵笑談，喬公案無心勘。白茅葺短簷，黃蘆編細簾，紅槿插疏籬塹。詩成一笑寫霜縑，誨不厭學不倦。伴侶猿鶴，生涯琴劍，設柴門常自掩。沽村醪價廉，挑野菜味甜，絕斷了功名念。百篇詩細吟，一壺酒自斟，半間屋和雲賃。粗衣淡飯且消任，得溫飽思量甚。世態團蜂，人心毒鴆，是和非都在恁。枕床頭素琴，坐門前綠陰，夢不入非熊魂。訪壺公洞天，謁盧仝玉川，住潘岳河陽縣。漢家陵寢草芊芊，嘆世事雲千變。暮鼓晨鐘，秋鴻春燕，隨光陰閒過遣。結茅廬數椽，和梅詩幾篇，遂了俺平生願。染風霜鬢斑，際風雲興闌，耽風月心全慢。天公容我老來間，且吃頓黃齏飯。並處賢愚，同爐冰炭，怪先生歸去晚。拜韓侯上壇，放張良入山，誰身後無憂患。